b"\n_START_ARTICLE_\nNorth Dakota\n_START_SECTION_\nHistorie\n_START_PARAGRAPH_\nF\xc3\xb8r europ\xc3\xa6isk kontakt havde oprindelige amerikanere boet i North Dakota i tusindvis af \xc3\xa5r. Den f\xc3\xb8rste europ\xc3\xa6er, der n\xc3\xa5ede omr\xc3\xa5det, var den fransk-canadiske handelsmand La V\xc3\xa9rendrye, som f\xc3\xb8rte en ekspedition til mandan-landsbyer i 1738. Handelsforholdene mellem stammerne i North Dakota gjorde, at de sj\xc3\xa6ldent handlede direkte med europ\xc3\xa6erne. Stammerne havde dog s\xc3\xa5 megen kontakt, at da Lewis og Clark ankom til North Dakota i 1804, var de klar over de franske og spanske krav p\xc3\xa5 deres territorium._NEWLINE_Meget af hvad der i dag er North Dakota var en del af Louisiana-k\xc3\xb8bet i 1803. Store dele af de tilk\xc3\xb8bte arealer blev opdelt i territorierne Minnesota og Nebraska. Dakota Territory, som udgjorde det nuv\xc3\xa6rende North Dakota og South Dakota s\xc3\xa5vel som dele af det nuv\xc3\xa6rende Wyoming og Montana blev et territorium den 2. marts 1861. Dakota-territoriet var sparsomt befolket indtil slutningen af 1800-tallet, da jernbanerne n\xc3\xa5ede til regionen og landomr\xc3\xa5der blev sat til salg. En lov, som muliggjorde delstatsstatus for North Dakota, South Dakota, Montana og Washington, blev vedtaget den 22. februar 1889 under pr\xc3\xa6sident Grover Cleveland, og North Dakota blev formelt en delstat den 2. november 1889._NEWLINE_En r\xc3\xa6kke anl\xc3\xa6gsprojekter blev p\xc3\xa5begyndt i 1950'erne, inkl. d\xc3\xa6mningen Garrison Dam, og flyvestationerne i Minot og Grand Forks. Der var en kraftig v\xc3\xa6kst i efterforskning efter olie i 1980'erne, eftersom stigende oliepriser gjorde udnyttelsen profitabel.\n_START_SECTION_\nPolitik\n_START_PARAGRAPH_\nDe st\xc3\xb8rste partier i North Dakota er det Demokratiske parti og det Republikanske parti. Partierne Constitution Party og Libertarian Party er dog ogs\xc3\xa5 organiseret i delstaten._NEWLINE_P\xc3\xa5 delstatsniveau har guvern\xc3\xb8rposten v\xc3\xa6ret besat med en republikaner siden 1992 og et flertal af pladserne i del lokale parlament og politisk udpegede poster har v\xc3\xa6ret udgjort af republikanere. Den nuv\xc3\xa6rende guvern\xc3\xb8r er Doug Burgum, hvis f\xc3\xb8rste periode begyndte den 15. december 2016._NEWLINE_Pr\xc3\xa6sidentkandidaten fra det Republikanske Parti vinder typisk delstaten \xe2\x80\x93 i 2004 vandt George W. Bush med 62.9% af stemmerne. Af alle Demokratiske pr\xc3\xa6sidentkandidater siden 1892 har kun Grover Cleveland, Woodrow Wilson, Franklin D. Roosevelt og Lyndon B. Johnson vundet valgm\xc3\xa6nd fra North Dakota. _NEWLINE_P\xc3\xa5 den anden side har Demokratiske kandidater til det f\xc3\xb8derale Repr\xc3\xa6sentanternes Hus vundet hvert valg siden 1982, og statens f\xc3\xb8derale delegation har v\xc3\xa6ret udelukkende Demokratisk siden 1986.\n_START_SECTION_\nGeografi\n_START_PARAGRAPH_\nNorth Dakota anses for at v\xc3\xa6re en del af det \xc3\xb8vre Midtvesten og Great Plains. Red River udg\xc3\xb8r gr\xc3\xa6nsen til Minnesota mod \xc3\xb8st, South Dakota ligger mod syd. Montana er mod vest, og de canadiske provinser Saskatchewan og Manitoba ligger mod nord. Med et areal p\xc3\xa5 183.112  er North Dakota den 19. st\xc3\xb8rste delstat i USA._NEWLINE_Den vestlige del af staten best\xc3\xa5r af de bakkede Great Plains, og den nordlige del af Badlands vest for Missouri-floden. Delstatens h\xc3\xb8jeste punkt, White Butte (1.069 m) og Theodore Roosevelt National Park  ligger i Badlands. Regionen har store forekomster af fossile br\xc3\xa6ndstoffer som olie og brunkul. Missouri-floden danner Lake Sakakawea, den tredjest\xc3\xb8rste menneskeskabte s\xc3\xb8 i USA, bag d\xc3\xa6mningen Garrison Dam._NEWLINE_Delstatens centrale omr\xc3\xa5de er d\xc3\xa6kket af s\xc3\xb8er, sumpe og bakker. Bjergene Turtle Mountains ligger langs gr\xc3\xa6nsen til Manitoba. Nordamerikas geografiske centrum ligger her, n\xc3\xa6r byen Rugby._NEWLINE_Den \xc3\xb8stlige del af staten udg\xc3\xb8res af den flade dal, Red River Valley, som udg\xc3\xb8r bunden af den forhistoriske gletsjers\xc3\xb8 Lake Agassiz. De frugtbare jorder, som dr\xc3\xa6nes af Red River, der l\xc3\xb8ber ud i Lake Winnipeg, giver grundlaget for en stor landbrugsindustri. Devil's Lake, den st\xc3\xb8rste naturlige s\xc3\xb8 i staten, ligger ogs\xc3\xa5 i den \xc3\xb8stlige del.\n_START_SECTION_\nKlima\n_START_PARAGRAPH_\nNorth Dakota har temperaturekstremer, karakteristisk for sit fastlandsklima, med kolde vintre og varme somre. De laveste og h\xc3\xb8jeste temperaturer, som er m\xc3\xa5lt er henholdsvis -51,1\xc2\xa0\xc2\xb0C og 49\xc2\xa0\xc2\xb0C. Meteorologiske f\xc3\xa6nomener omfatter regn, sne, hagl, snestorme, polarfronter, tornadoer, torden og faldvinde. Afh\xc3\xa6ngigt af beliggenheden varierer den \xc3\xa5rlige nedb\xc3\xb8rsm\xc3\xa6ngde fra 36,5 cm til 55,9 cm._NEWLINE_For\xc3\xa5rsoversv\xc3\xb8mmelser er et relativt almindeligt f\xc3\xa6nomen i Red River Valley, hvor floden flyder nordover ind i Canada. For\xc3\xa5rst\xc3\xb8 begynder tidligere i den sydlige del af dalen end i den nordlige. Den mest \xc3\xb8del\xc3\xa6ggende oversv\xc3\xb8mmelse i North Dakota fandt sted i 1997 og medf\xc3\xb8rte st\xc3\xb8rre \xc3\xb8del\xc3\xa6ggelser i Grand Forks.\n_START_SECTION_\nSt\xc3\xb8rre byer\n_START_PARAGRAPH_\nBismarck, som ligger i den sydlige centrale del af North Dakota ved Missouri-floden, har v\xc3\xa6ret North Dakotas hovedstad siden 1883, f\xc3\xb8rst som hovedstad for Dakota Territory, siden som delstatshovedstad fra og med 1889._NEWLINE_North Dakotas st\xc3\xb8rste by er Fargo. Delstaten har fire byer med mere end 30.000 indbyggere i 2005: Fargo, Bismarck, Grand Forks og Minot. Mens North Dakotas befolkningstal har oplevet en gradvis nedgang, er byomr\xc3\xa5derne vokset.\n_START_SECTION_\n\xc3\x98konomi\n_START_PARAGRAPH_\nLandbrug er den st\xc3\xb8rste erhvervssektor i North Dakota selv om ogs\xc3\xa5 oliefremstilling og forabejdning af f\xc3\xb8devarer er st\xc3\xb8rre industrier. North Dakotas bruttodelstatsprodukt udgjorde 24 mia. USD i 2005. og den gennemsnitlige indkomst i 2006 var 33.034 USD, den 29. st\xc3\xb8rste blandt USA's delstater.\n_START_SECTION_\nIndustri og handel\n_START_PARAGRAPH_\nNorth Dakotas tidligste industrier var pelshandel og landbrug. Selv om kun 10% af befolkningen er besk\xc3\xa6ftiget i landbruget udg\xc3\xb8r landbruget fortsat en v\xc3\xa6sentlig del af statens \xc3\xb8konomi \xe2\x80\x93 North Dakota er den 24. st\xc3\xb8rste landbrugsstat i USA.  Delstaten er den st\xc3\xb8rste producent i USA af byg, solsikkefr\xc3\xb8, hvede til forarbejdning og avlede kalkuner.\n_START_SECTION_\nEnergi\n_START_PARAGRAPH_\nKulkraft producerer 93% af North Dakotas elektricitet. Olie blev fundet n\xc3\xa6r Tioga i 1951, og i 1984 blev der produceret 53 mio. t\xc3\xb8nder olie her om \xc3\xa5ret. Det vestlige North Dakota oplever i \xc3\xb8jeblikket et olieboom, og oliereserverne ansl\xc3\xa5s at kunne udg\xc3\xb8re op til 400 mia. t\xc3\xb8nder olie, 25 gange s\xc3\xa5 meget som reserverne i Arctic National Wildlife Refuge i Alaska.\n_START_SECTION_\nBefolkning\n_START_PARAGRAPH_\nFra et indbyggertal p\xc3\xa5 f\xc3\xa6rre end 3.000 i 1870 voksede befolkningen til n\xc3\xa6sten 680.000 i 1930. V\xc3\xa6ksten faldt herefter og befolkningstallet har kun bev\xc3\xa6get sig en smule indtil i dag med et indbyggertal p\xc3\xa5 619.636 i 1950 og 642.200 i 2000. Befolkningstallet blev pr. 1. juli 2006 ansl\xc3\xa5et til at v\xc3\xa6re 635.867 af U.S. Census Bureau. Alders- og k\xc3\xb8nsfordelingen er tiln\xc3\xa6rmelsesvis den samme som gennemsnittet for USA, men andelen af befolkningen, der udg\xc3\xb8res af minoriteter er stadig markant lavere end for USA som helhed.\n_START_SECTION_\nFraflytning\n_START_PARAGRAPH_\nSiden 1990'erne har North Dakota haft en n\xc3\xa6sten konstant nedgang i befolkningtallet, is\xc3\xa6r blandt yngre folk med universitetsuddannelser. En af de v\xc3\xa6sentligste \xc3\xa5rsager til fraflytningen fra North Dakota er mangelen p\xc3\xa5 arbejdspladser til h\xc3\xb8jtuddannede. Det er derfor foresl\xc3\xa5et, at \xc3\xb8konomiske udviklingsprogrammer s\xc3\xa6ttes i v\xc3\xa6rk for at skabe h\xc3\xb8jteknologiske arbejdspladser.\n_START_SECTION_\nOphavsgrupper\n_START_PARAGRAPH_\nDe fleste indbyggere i North Dakota nedstammer fra nordeurop\xc3\xa6ere. De frem st\xc3\xb8rste ophavsgrupper er: Tysk-amerikanere (43.9%), norsk-amerikanere (30.1%), irsk-amerikanere (7.7%), oprindelige amerikanere (5%) og svensk-amerikanere (5%).\n_START_SECTION_\nReligion\n_START_PARAGRAPH_\nNorth Dakota har den laveste procentandel af ikke-religi\xc3\xb8se personer og har ogs\xc3\xa5 de fleste kirker per indbygger blandt alle USA's delstater._NEWLINE_En unders\xc3\xb8gelse fra 2001 viste, at 35% af North Dakotas befolkning var lutheranere og 30% katolikker. Andre religi\xc3\xb8se grupper var metodister (7%), baptister (6%), Pinsekirken (3%) og Jehovas Vidner (1%). Andre kristne udgjorde 3%, s\xc3\xa5 den kristne befolkning udgjorde i alt 86%. Ikke-kristne religioner s\xc3\xa5 som j\xc3\xb8dedom, islam, buddhisme og hinduisme repr\xc3\xa6senterede sammen i alt 4% af befolkningen. Tre procent svarede, at de ikke havde nogen religion, og 6% \xc3\xb8nskede ikke at svare."